**อัญชลี อณังษ์** หรือรู้จักกันในนาม **แองเจเล่ อานัง** (อังกฤษ: Angele Anang) เป็นแดร็กควีนชาวไทย เริ่มมีชื่อเสียงหลังจากเป็นผู้ชนะในรายการ *แดร็ก เรซ ไทยแลนด์* ฤดูกาลที่สอง ซึ่งแตกแขนงมาจากรายการ *รูพอลส์แดร็กเรซ* เธอถือเป็นคนข้ามเพศคนแรกที่ชนะในแฟรนไชส์นี้

ชีวิตช่วงแรก
------------

อัญชลี อณังษ์ เกิดเมื่อปี 2537 ที่จังหวัดนครราชสีมา จากนั้นครอบครัวได้ย้ายมาอยู่จังหวัดพระนครศรีอยุธยา เธอเข้าเรียนที่โรงเรียนยอแซฟอยุธยาและโรงเรียนประจำสันติอโศก พ่อแม่ของอัญชลีหย่าร้างกันตั้งแต่เธอยังเด็ก หลังแม่เสียชีวิตด้วยโรคมะเร็งเต้านมเธอจึงหยุดเรียนและย้ายไปอาศัยอยู่กับพ่อเพื่อช่วยทำงานธุรกิจโรงกลึง

อัญชลีเคยเสพยามาก่อน ภายหลังได้เข้ารับการบำบัดและออกบวชพระเป็นเวลาสั้น ๆ ในระหว่างเรียนอยู่ชั้นมัธยมปลาย อัญชลีกล่าวว่า "มันเป็นช่วงเวลาที่ยากลำบาก" เพราะเธอไม่สามารถปรับตัวได้ จนกระทั่งเริ่มคบหากับคนในอินเทอร์เน็ตและเปิดเผยตนเองว่าเป็นเกย์ในขณะนั้น หลังจากเลิกรากับคนรัก อัญชลีเริ่มไว้ผมยาวเป็นผู้หญิงข้ามเพศและทำงานในร้านคาราโอเกะ ก่อนจะได้เข้าสู่วงการแดร็กควีนในเวลาต่อมา

อาชีพ
-----

อัญชลีเริ่มทำงานเป็นนักแสดงหญิงข้ามเพศที่โรงละครคาบาเร่ต์ในกรุงเทพมหานคร และยังได้รับการนิยามว่าเป็น "บียอนเซ่แห่งประเทศไทย" จากการลอกเลียนแบบเป็นนักร้องคนดังกล่าว 

อัญชลีได้รับการประกาศให้เป็นหนึ่งในผู้เข้าแข่งขันในรายการ *แดร็ก เรซ ไทยแลนด์* ฤดูกาลที่สอง ซึ่งเริ่มออกอากาศเมื่อวันที่ 11 มกราคม 2562 ตลอดระยะเวลาการแข่งขัน เธอชนะถึงหกครั้ง ซึ่งมากกว่าแดร็กควีนคนใด ๆ ในประวัติศาสตร์ของแฟรนไชส์ ต่อมาในวันที่ 5 เมษายน เธอได้รับตำแหน่งเป็นผู้ชนะ ในปัจจุบัน เธอเป็นทั้งนักแสดง นางแบบ และแดร็กควีนอิสระ  ซึ่งมักทำการแสดงอยู่ที่ไบโพล่าสีลมและเฮาส์ออฟฮีลส์

ชีวิตส่วนตัว
------------

อัญชลีได้เข้าร่วมชุมนุมกับกลุ่มราษฎรในปี 2563 โดยออกมาสนับสนุนสิทธิของแอลจีบีทีและความเท่าเทียมกันทางเพศ เธอยังกล่าวกับบีบีซีว่า "ถ้าการเมืองดี รัฐบาลจะเข้าใจคนกลุ่มหลากหลายทางเพศมากขึ้น..."

ผลงานการแสดง
------------

### โทรทัศน์

| ปี | ชื่อ | บทบาท | หมายเหตุ |
| --- | --- | --- | --- |
| 2562 | *I Can See Your Voice Thailand* | ตนเอง | นักร้องปริศนา |
| 2562 | *แดร็ก เรซ ไทยแลนด์* | ตนเอง | ผู้เข้าแข่งขัน |
| 2565 | *โปรเจกต์รันเวย์ไทยแลนด์* | ตนเอง | นางแบบ |

### เว็บซีรีส์

| ปี | ชื่อ | บทบาท | หมายเหตุ | อ้างอิง |
| --- | --- | --- | --- | --- |
| 2562 | *Bootleg Opinions* | ตนเอง | แขกรับเชิญ, ตอน: "Drag UK's Drag Con NY 2019 Looks" |  |

### มิวสิกวิดีโอ

| ปี | ชื่อ | ศิลปิน | อ้างอิง |
| --- | --- | --- | --- |
| 2562 | "ขาว-ดำ" | พรีน |  |

อ้างอิง
-------

1. ↑  "Angele Anang: "Always be yourself and be true to what you believe in."". *Timeout.com* (ภาษาอังกฤษแบบอเมริกัน). 2019-05-26. สืบค้นเมื่อ 2019-08-30.
2. 1 2 3  "คุยกับ แองเจเล่ อานัง สาวข้ามเพศผู้ชนะการแข่งขัน Drag Race Thailand Season 2". *Time out*. 2019-05-27. สืบค้นเมื่อ 2023-06-16.
3. ↑  Mahavongtrakul, Melalin. "Into the light". *Bangkok Post*.
4. 1 2  EExclusive Interview with Angele Anang
5. ↑  Koaysomboon, Top. "Angele Anang: "Always be yourself and be true to what you believe in."". *Timeout.com*.
6. ↑  Boni, Federico (2019-04-06). "Drag Race, first historic transgender triumph". *Gay.it*.
7. ↑  Opulence: Japan’s Greatest International Drag Show
8. ↑  Who is the queen Angele Anang
9. ↑   6 Bars, Clubs in Bangkok With No Door Charge
10. ↑  "LGBT: "แดร็กควีน" กับ "ราษฏร" เสียงเรียกร้องเพื่อความเท่าเทียมของกลุ่มผู้มีความหลากหลายทางเพศ". *บีบีซี*. 2020-10-28. สืบค้นเมื่อ 2023-06-17.
11. ↑  *Drag Race Thailand joins BOOTLEG OPINIONS for Drag UK's Drag Con NY 2019 Looks!*. YuhuaHamasaki. September 24, 2019. สืบค้นเมื่อ September 24, 2019.
12. ↑  ทำตามหัวใจอีกครั้ง! พรีน รวิสรารัตน์ ทุ่มสุดตัวเพลงแรก ลุยทุกขั้นตอน!

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ แองเจเล่ อานัง